पुरापाथरजुग (पैलियोलिथिक) से स्टेप रूट बिचला यूरोप, पूरबी यूरोप, पच्छिमी एशिया, मध्य एशिया आ दक्खिन एशिया के आर्थिक, राजनीतिक, आ सांस्कृतिक रूप से जोड़े वाला ब्यापार-बाणिज्य के मार्ग रहल बाटे। स्टेप रूट खाली भर पुराना मध्यकाल के सिल्क रूट के पुरखा ना हवे बलुक आधुनिक जमाना के यूरेशियाई जमीनी पुल के पुरखा भी मानल जाला। ई इलाका घुमंतू लोगन के कई गो साम्राज्य सभ के इलाका रहल हवे आ कई ठे आदिवासी संघ (ट्राइबल कन्फ़ेडरेशन) सब के आ प्राचीन राज्य सभ के बिस्तार क्षेत्र रहल हवे; उदाहरण खातिर शियोंग्नू, शीथिया, सिमेरिया, हूण साम्राज्य, कोरास्मिया, ट्रांसोग्जियाना, सोग्डिया, शियान्बेई, मंगोल साम्राज्य, आ गोकतुर्क खांगानाते के नाँव गिनावल जा सके ला।